बुआ जमना, जानकी बुआ गी कुड़ियें-चिड़ियें च बैठे दे दिक्खियै खिंझियै आखदी, "दिक्खेओ मड़ो इस चिट्टे झांटे आली गी। के निक्की ञ्यानी बनियै रास-लीला रचा करदी ऐ!" बुआ जानकी, जेह्ड़ी किछ चिरा लेई अपने आपै गी भुल्ली गेदी होन्दी ऐ, उट्ठियै स्यानियें जनानियें च आई रलदी ते नमियें कुड़ियें-चिड़ियें दे रगं-ढंग ते लाबे गी उपराले मनें भंडदी ते चंगा-मंदा आखदी। बुआ जमना उसी टोकदी ते मीणा मारदी रंडे अपना बेल्ला तूं भुल्ली गेई एं? के बनी ठनिये ते दुद्द-चिट्टी पशाक लाइयै निकलदी होन्दी ही।" ते फी किन्ना गै चिर दौनें बुएं दा आपूं बिच्चें तर्क होन्दा रौह्न्दा। दौनें दियां बुड्डियां खाखां सूइयां फिरी जन्दियां। पता नेईं किन्नी भखन हुन्दी उनें भुल्ले-बिस्सरे दे चेतें च जे इनें बड्डें-ठेडें हड्डें गी बी भखाई जन्दी ते फी ए भखन क’न्नें ते खाखें बिच्चें छलकन लगी पौंदी।